**Lokālplānojuma nekustamajam īpašumam “Lībieši 4”**

**Baltezerā, Ādažu novadā publiskās apspriešanas sanāksmes**

**PROTOKOLS**

Ādažos

2022. gada 6.jūlijā

Sanāksmi sāk plkst. 18:10

Sanāksmes vieta: nekustamais īpašums “Lībieši 4”, Baltezerā.

Sanāksmi vada:Ādažu novada Teritorijas plānošanas nodaļas vadītāja Ingūna Urtāne

Sanāksmi protokolē: Inga Švarce, Indra Murziņa

Sanāksmē piedalās 32 dalībnieki (parakstījušies reģistrācijas lapās).

**Ingūna Urtāne,** Ādažu novada pašvaldības Teritorijas plānošanas nodaļas (TPN) vadītāja:

Atklāj sanāksmi un informē par sanāksmes mērķi – lokālplānojuma nekustamajam īpašumam “Lībieši 4” publiskās apspriešanas laikā saņemto iedzīvotāju priekšlikumu un iebildumu apspriešanu, plānoto sanāksmes darba kārtību.

**Silvis Grīnbergs**, TPN vecākais teritorijas plānotājs, lokālplānojuma izstrādes vadītājs:

Informē par lokālplānojuma izstrādes mērķi – precizēt robežu, kur pieļaujama apbūve no autoceļa A1, norādīt applūstošās teritorijas robežu un apbūves noteikumus. Aicina sanāksmē diskusijas dalīt divās daļās – pirmo, kas attiecas konkrēti uz šo zemes vienību un otro, kas attiecās uz ezeru, jo šis projekts nerisina jautājumus attiecībā uz ezera apsaimniekošanu, izmantošanu un satiksmes noteikumus ezerā, drošību utt., par ko bija lielākā daļa iesniegumu. Šis projekts risina tikai to, kas ir jau atļauts teritorijas plānojumā, šīs teritorijas izmantošanu – šeit drīkst atrasties būve, kas ir saistīta ar ezera izmantošanu, publiska būve nevis dzīvojamā apbūve. Tiek precizēts būves iespējamais izvietojums. Aicina tālāk dot vārdu lokālplānojuma izstrādātāju pārstāvim, zemes īpašniekam par iecerēm nekustamā īpašuma attīstībai, kolēģiem no Teritorijas plānošanas nodaļas un ikvienam, kurš vēlas izteikties un uzdot jautājumus.

**Santa Pētersone**, SIA “Reģionālie projekti”, teritorijas plānotāja, lokālplānojuma izstrādātāju pārstāve:

Uzsver, ka šajā lokālplānojumā īpašumam “Lībieši 4” tiek plānota tikai teritorija sauszemē nevis ezers, kā izmantošanu regulē Teritorijas plānojuma apbūves noteikumi un ekspluatācijas noteikumi.

Informē, ka lielākais iesniegumu skaits tika saņemts pēdējā publiskās apspriešanas dienā un pat nedaudz pēc tās. Iesniegumi dalās 2 daļās – 7 iesniegumi, kuros ir 396 paraksti ar atbalstu projektam un idejai šeit veidot mazu ūdenstūrisma centru, kas nodrošinātu pieejamību ezeram ne tikai tiem, kas dzīvo gar ezeru pirmajā līnijā, ber arī citiem izmantot ezeru ūdenssporta veidiem, kuri ir atļauti Mazā Baltezera ekspluatācijas noteikumos.

Saņemti arī 29 iesniegumi “pret” ar 298 parakstiem par to, ka neatbalsta šo projektu. Lielā daļa iesniegumu pausts viedoklis, ka Mazā Baltezera izmantošana nenotiek atbilstoši noteikumiem, tiek braukts ar ūdensmotocikliem un dažādiem citiem motorizētiem transportlīdzekļiem, kuteriem, kas brauca ar ātrumu, kas lielāks par 25 km stundā, kas nav atļauts noteikumos, kā arī, ka noteikumos atļauts tikai nemotorizētais sports. Tās ir lielākās iedzīvotāju bažas, ka, attīstoties šeit ūdenstūrisma centram, tas notiks vēl aktīvāk, notiks lielas sacensības un masu pulcēšanās. Projekta Paskaidrojuma rakstā, kas nav saistošā daļa, pieminētas sacensības un tas ir radījis asociācijas, ka te notiks liela mēroga sacensības un ietekmēs iedzīvotājus, kas dzīvo blakus, radīs troksni un ietekmēs ezera ekosistēmu, gan floru, gan faunu, ar lieliem kutera viļņiem tiks noskaloti krasti vēl vairāk.

Uzsver, ka lokālplānojuma mērķis nav plānot ezeru, bet samazināt, saskaņojot ar VSIA” Latvijas valsts ceļi” autocela A1 aizsargjoslu no 100 m līdz 25 m, TIN7 teritoriju, kas ir rezervēta autoceļa A1 rekonstrukcijai.

Iesniegumos izteiktas bažas, ka nav pareizi noteikta Mazā Baltezera applūstošā teritorija un plānotā ēka atradīsies applūstošajā teritorijā. Lokālplānojums ir teritorijas plānojuma grozījumi un izstrādes darba uzdevumā nebija uzdots vēlreiz precizēt applūstošo teritoriju, tika izmantoti dati, ko teritorijas plānojumam izstrādāja SIA “Meliorprojekts” - 1,15 m pēc Baltijas augstuma sistēmas un 1,30 m pēc Latvijas augstuma sistēmas) no ezera vidējā jeb normālā ūdens līmeņa. Ēka netiek paredzēta applūstošajā teritorijā, tiek ievēroti teritorijas plānojuma noteikumi. Iedzīvotājiem ir bažas par ēkas saistību ar ūdens akvatorijas izmatošanu, bet attīstītājs apņemas noteikumus ievērot.

**Ingūna Urtāne**

Komentārs par lokālplānojuma jēgu un būtību – juridisku šķēršļu šī dokumenta apstiprināšanai nav, ēkas novietošanai vietas pietiek, par to nav iebildumu ne no institūcijām, ne no pašvaldības, bet ir iedzīvotāju bažas par ezera izmantošanu. Vispirms aicina izteikt jautājumus vai komentārus par būvi.

**Daiga Konrāde,** no Alderiem

Ir bažas par būvi – ja tas ir keitsports, kas notiek brīvā dabā, tad kādam nolūkam nepieciešama vienstāva palīgēka 160 m2? Vai tur tiks likti keiti, motorlaivas vai apakšbikses?

**Kaspars Slavinskis,** īpašuma “Lībieši 4” īpašnieks, lokālplānojuma ierosinātājs

Sniedz skaidrojumu, ka jebkuram sporta veidam ir nepieciešama vieta, kur uzglabāt mantas, pieņemt cilvēkus, vieta, kur viņi var pārģērbties, kvalitatīvai pakalpojumu sniegšanai. Šobrīd izmantojam divus treilerus, kuros nevar salikt visu nepieciešamo un tas izskatās diezgan briesmīgi. Izpratni par to, kā notiek pakalpojumu sniegšana, var gūt, apmeklējot jebkuru ūdenssporta centru. Nevar sabraukt kā gadatirgū un visu izliekam pļavā vai nometam zemē un cilvēki to paņem.

**Daiga Konrāde**

Vai te būs peldvieta ar iespēju keitot?

**Ingūna Urtāne**

Vai šeit varēs nākt peldēties?

**Kaspars Slavinskis**

Te būs pieejams ezers un tie publiskie pakalpojumi, kurus mēs sniegsim. Publiskas peldvietas organizē pašvaldība. Būs laipa, vieta, kur novietot inventāru. Nav paredzēti cilvēki, kas nodrošinās drošu peldēšanos. Ja plānosim tādu pakalpojumu, kas būs saistīts ar peldēšanu vai bērnu nometnes, tad par to parūpēsimies, bet šobrīd neesam apņēmušies nodrošināt peldvietu Ādažu iedzīvotājiem. Nevaram nevienam aizliegt te peldēties, jo ezers pieder visiem.

**Daiga Konrāde**

Biznesa plānā ir rakstīts, ka tas būs liels sabiedrības ieguvums – kā es kā Ādažu iedzīvotāja būšu ieguvēja?

**Kaspars Slavinskis**

Ieguvēji būs tie, kuriem interesē ūdenssports. Plānots apmeklētājiem izveidot autostāvvietu. Būs vieta, kas nodrošinās ezera pieejamību, jo ap Mazo Baltezeru ir ļoti maz vietu, kur var piekļūt ezeram.

Tā kā iedzīvotāju iesniegumos lielas bažas ir par sacensību rīkošanu, skaidro, ka Paskaidrojuma rakstā informācija par sacensību rīkošanu ir aprakstīta ar domu, lai pamatotu, ka šīs vietas attīstītājiem ir pieredze un reputācija ūdenssportā, t.sk. Eiropas līmeņa sacensību organizēšanā un pašvaldību svētku ietvaros, tomēr plānotais bizness nav vērsts uz sacensību organizēšanu un tās netiks organizētas, ja būs tik liela iedzīvotāju pretestība.

**Aivars Buls, Tallinas šoseja 94**

Norāda, ka nav skaidrs lokālplānojuma mērķis, norāda, ka Paskaidrojuma rakstā minēts, ka plānota droša sērfošanas uzsākšana no laipas, un, ka lokālplānojumā ir paredzēts izmantot Mazo Baltezeru un nedrīkst teikt, ka lokālplānojums uz ezeru neattiecas.

Uzskaita likumus un noteikumus, kuri tiek pārkāpti:

* Mazā Baltezera lietošanas noteikumi, kuros atļauti nemotorizētie sporta veidi. Šī nav parasta laiva, bet speciāli sagatavota. Veikbords Ādažos jau ir Pulksteņezerā, pretī veikalam “Apelsīns”, Vējupē, Lielajā Baltezerā. Tas nav nekas stratēģisks, kas būtu nepieciešams visiem Ādažu iedzīvotājiem. Izsaka bažas par to, ka šādu lokālplānojumu nedrīkstēja uzsākt, ja tas ir pretrunā ar Mazā Baltezera izmantošanas noteikumiem.
* Ūdens apsaimniekošanas likuma 7.pants nosaka, ka, lietojot ūdens resursus, ir jāievēro ūdens objektam noteiktos izmantošanas mērķus. Lokālplānojums ir par to, kā tiks lietots Mazais Baltezers. Apsaimniekojot ūdens objektu ir jāievēro citu ūdens resursu lietotāju, t.sk. piegulošo teritoriju īpašnieku tiesības.

Vēlas zināt, cik iedzīvotāju iesniegumu ir no Ādažiem un cik no citas vietas.

Ir novērots, ka pilnus divus gadus šī laiva brauc no viena gala uz otru 10 stundas dienā, skaņu var izturēt, bet viļņi ir briesmīgi, vajadzīgi okeāna viļņi, lai sērfojot slīdētu pa tiem. Samazinot laivas ātrumu, veidojas liels troksni kā smagai mašīnai.

* Tiek pārkāpti noteikumi par riska ūdensobjektiem – ja publiskās personas un privātpersonas lieto vai apsaimnieko ūdens resursus, tas jādara tā, lai novērstu vai mazināto iespējamo negatīvo ietekmi uz attiecīgo ūdensobjektu un pakāpeniski uzlabotu tā stāvokli. Mazais Baltezers ir iekļauts šajā sarakstā dēļ hidromorfoloģiskajiem pārveidojumiem, kas ir cilvēka darbības rezultātā radītā ietekme un ekoloģiskās kvalitātes pasliktināšanās, kā arī ietekme uz krasta eroziju.
* Ādažu novada teritorijas plānojuma Teritorijas izmantošanas un apbūves noteikumu (TIAN) 1016.punktā noteikts, ka Mazā Baltezera aizsargjoslas tiek noteiktas pa applūstošo teritoriju robežām, bet ne mazāk kā 50 m plata josla. Būvlaide galvenajām būvēm noteikta pa aizsargjoslas robežu, bet ar virszemes ūdensobjektu izmantošanu saistītām palīgbūvēm, t.sk. laivu novietnēm, 10 m attālumā no ūdensobjekta. Ir izņēmuma gadījumi, kad galveno ēku var būvēt 30 m attālumā. Lokālplānojumā ēka uzzīmēta 20 m attālumā no reālās ūdenslīnijas. Norāda uz atšķirīgu pieeju ūdens līnijas noteikšanai un teritorijas plānojumā noteiktā pārkāpšanu).(TPN piezīmē: šajā gadījumā Būvlaide ar virszemes ūdensobjekta izmantošanu saistītām palīgbūvēm noteikta 20 m attālumā no ūdensobjekta (minimālais attālums – 10m), Teritorijas plānojuma apbūves noteikumu 1016. punkts.
* Būvju klasifikācijas noteikumi – lokālplānojumā būve nosaukta kā palīgbūve sportam, bet klasifikatorā teikts, ka palīgbūves ir palīgēkas pie dzīvojamām, saimnieciskajām un nedzīvojamām ēkām neapplūstošajā teritorijā. Norāda, ka nav galvenās ēkas. (TPN piezīme: Ādažu teritorijas plānojuma apbūves noteikumu 11.37 punkts pieļauj, ka palīgēka var tikt būvēta pirms galvenās ēkas vai arī kā vienīgā zemes vienības izmantošana.).
* Aizsargjoslu likums tiek pārkāpts. Norāda uz applūstošās teritorijas robežu dabā, kas neatbilst lokālplānojumā iezīmētajai un norāda, ka 2007.gadā plānotā ēkas vieta bija 1 m zem ūdens. Norāda, ka teritorijas plānojumā iezīmētā aizsargjosla aizsniedz autoceļa otro pusi, neskatoties uz 7 m nogāzi. Applūst līdz Mazā Baltezera senkrastam. Pārkāpta arī Aizsargjoslu noteikšanas metodika, nav ņemts vērā reljefs un situācija dabā. (TPN piezīme – lokālplānojums izmanto teritorijas plānojumā noteikto applūstošas teritorijas robežu un datus, negrozot to)

Vaicā, kāpēc Ādažu novada domē lokālplānojums tiek virzīts kā stratēģiski svarīgs objekts, neskatoties uz minētajiem likumu pārkāpumiem.

**Laila Tiesnese**, Tallinas šoseja 97

Informē par iedzīvotāju kopīgu vēstuli, kurai klāt būs arī dokumenti, un nolasa vēstuli, iesniedz to M.Sprindžukam. Iedzīvotājiem 2 reizes ir bijis jāsauc policija, lai laivai uzliktu numuru. Jautājumi domes priekšsēdētājam Sprindžuka kungam, uzskatot, ka tieši viņš bīda šo projektu, pārkāpjot domes izdotos saistošos noteikumus un Latvijas valsts likumus. Norāda uz faktiem par lokālplānojuma ierosinātāja uzņēmējdarbību.

**Māris Spilva**, stādās priekšā kā VSIA “Latvijas valsts ceļi” pilnvarotā persona, Projektu ieviešanas daļas projektu vadītājs

Jautājums attīstītājam par plānotājiem pakalpojumu apjomiem, cik apmeklētājus plānots uzņemt karstā vasaras dienā.

**Kaspars Slavinskis** sniedz informāciju, ka aiz laivas var braukt viens cilvēks un vienā dienā var apkalpot līdz 10 brauktgribētājus.

**Māris Spilva** norāda, ka iedzīvotāji sapulcējušies, lai gādātu par visu labsajūtu un nav svarīgi, cik parakstījušies par vai pret projektu. Kā LVC pārstāvis apgalvo, ka pa A1 autoceļu garām diennaktī brauc 25000 automašīnu. Izsaka šaubas par LVC nosacījumiem un atzinumu lokālplānojumam. Runā par braucēju labsajūtu un tās risināšanu ar Ādažu novada domi, par satiksmes drošību, ātruma ierobežojumiem, projektu par 2 līmeņu krustojumu pie Muižas ielas, ikdienas svārstmigrāciju, sastrēgumiem. Apšauba, ka ir atļauta biznesa nobrauktuve un aizsargjoslas samazināšana. Norāda, ka jābūt ieskriešanās joslai, kas konkrētajā vietā nav iespējama, uzskata, ka palielināsies sastrēgumi.

(VSIA Latvijas valsts ceļi ir devuši gan nosacījumus lokālplānojuma izstrādei, zemas intensitātes nobrauktuves saskaņošanai, gan snieguši pozitīvu atzinumu).

**Laila Tiesnese (runāšu bez papīra, uzrakstīju, bet lietus dēļ nevaru)**

Iepazinusies ar vismaz 15 publikācijām par laivām, tās būvētas nevis ātrumam, bet jaudai, ūdens no motora ar propelleru tiek dzīts uz zemi un izrauj gultni, paceļ dūņas. Daudzas valstis šīs laivas cenšas regulēt un aizliegt, piemēram, Alabamā 200-500 pēdas no krasta. Vilnis ir graujošs. Kad nobrauc gar meldriem, tad putnu ligzdas tiek apgāztas un putnēni un mamma, kas perē, noslīkst. Laivas uzdzen augšā pesticīdus un smagos metālus un visu, kas ezera dibenā. Pasliktina ūdens kvalitāti, pēc 1-2 sezonām ezera ūdens būs nepeldams. Rakstīju vēstuli M.Sprindžukam iepriekšējā gadā, varbūt domē nav saņemta?

**Māris Sprindžuks**, Ādažu novada domes priekšsēdētājs

Izsaka pateicību par aktīvo pozīciju un ierašanos pat tik sliktā laikā. Meklēsim risinājumus. Dome vēl neko nav lēmusi un lemjot vēlas redzēt visus viedokļus, tāpēc ir šī procedūra, sabiedriskā apspriešana. Ierosinot lokālplānojuma izstrādi deputāti nevar nedot darba uzdevumu, izstrādes procesā var noskaidrot gan visas tehniskās lietas, gan sabiedrības noskaņojumu utml.

No iepriekš runātā ir divas dimensijas – viena, kas saistās ar valsts autoceļu, un otra, kas saistās ar kuģošanas noteikumiem ezerā. Ar kuģošanas noteikumiem problēmas pastāv ik gadu vasarā, parasti tās ir 2 nedēļas Lielajā Baltezerā līcis pie baznīcas. Šajā gadā problēmas samainījušās uz Mazo Baltezeru un domei viennozīmīgi ir jādomā, ko darīt ar ezeru izmantošanu, Ādažos ir 14 ezeri un Gauja. Vistrakākā situācija ir Gaujā no Cēlājiem uz jūru, Kaķu līkums, kur brauc visi visos virzienos un ātrumos, pašvaldības policijas lielākā problēma. Nākošais ir Lielais Baltezers un ūdensmotocikli. Šogad viss reducējies uz šo vienu laivu, jo tā ir identificējama, pārējie nav tik viegli noķerami un saucami pie atbildības. Kad dome veidoja noteikumus, tie tika veidoti vienādi visiem – gan tiem, kas dzīvo pirmajā vai otrajā rindā, vai vispār nedzīvo pie ezera. Saistošie noteikumi attiecas uz visiem publiskajiem ūdeņiem. Varbūt ir jāveido specifiski noteikumi katram ezeram un Gaujai, jo situācija nav vienāda. Teritorijas plānojumā ir skaidri noteikumi Mazajam Baltezeram, nosakot, ka ir aizliegti ūdensmotocikli, bet nav aizliegti citi motorizētie transporta līdzekļi, ja tie nebrauc ātrāk kā 25 km stundā. Latvijas likumdošanā nekas nav teikts par vilni. Iespējams, ka saistošajos noteikumos un teritorijas plānojumā ir jādetalizē prasības. Pirms 10 gadiem šeit bija spēkā sanitārā aizsargjosla “Rīgas ūdens” ūdensņemšanas vietai, taču tika pierādīts, ka tie ūdens horizonti, kur ņem ūdeni, nav hidroloģiski saistīti ar ezera ūdeni. No ezera ūdeni ņem tikai atsevišķos gadījumos. Pirms 8-10 gadiem tika atļauta kuģošana Mazajā Baltezerā un izveidoti pirmie noteikumi, kuros atļāva kuģošanu koridorā no kanāla līdz vecajai Alderu piestātnei. Vēlāk tika lemts, ka motorlaivas nerada draudus, bet gan ūdenmotocikli, kas ir nedisciplinēti. Viļņu braukšana Ādažos ir jaunums un uz priekšu pašvaldībai par to ir jādomā un jāmeklē risinājumi. Pašvaldība var aizliegt jebkādu motorizētu transportlīdzekļu atrašanos ezerā un, ja pašvaldībām būtu atļauts rīkot referendumus, tad varētu par šo jautājumu tādu rīkot, lai noskaidrotu sabiedrības viedokli. Arī blakus kāds ir nopircis motorlaivu, tad arī viņš nedrīkstēs braukt. Otrs variants būtu atļaut visu, ierobežojot ātrumu, diennakts stundas, ezera zonēšanu ar bojām aktīvajā un klusajā. Nepieciešams efektīvs kontroles mehānisms, jo ne pašvaldības, ne valsts policija nevar būt klāt visur. Varbūt jāizvieto videonovērošanas kameras.

Konkrētā laiva nepārkāpj noteikumus, jo uz šādu viļņus veidojošu laivu tādu nav. Tiks meklēti risinājumi. Uzsver, ka pats ir burāšanas entuziasts un nekādi nav personīgi ieinteresēts motorizētā ūdenssporta attīstībā. Arī citās ūdenstilpēs kuteri un laivas rada viļņus, taču krasta eroziju daudz lielākā mērā izraisa vēja radīti viļņi. Nevar apgalvot, ka viena laiva rada lielākus postījumus kā vētras.

Pašvaldības uzdevums ir sadzirdēt visus viedokļus, lai rastu risinājumu. Ezera izmantošanas problēmas nav tieši saistītas ar šo lokālplānojumu. Lai gan teritorijas plānojums Ādažiem ir relatīvi jauns, esam sākuma stadijā, lai veidotu vienotu jaunu teritorijas plānojumu visam apvienotajam novadam un tā izstrāde ilgs vismaz 2-3 gadus ar visas sabiedrības iesaisti par dažādiem jautājumiem, jāparedz sadaļu par publiskajiem ūdeņiem. Tas, ko var elastīgi darīt, ir mainīt kuģošanas noteikumus, tas nav saistīts ar teritorijas plānojumu. Jārada vienādi noteikumi visiem, ar godīgu un tiesisku pieeju.

Attiecībā uz Tallinas šosejas aizsargjoslu 100 m uz katru pusi un lielāko divjoslu autoceļa satiksmes intensitāti Latvijā nav ilgtermiņa stratēģijas par attīstību, nepieciešams 4 joslu autoceļš un var slēgt nobrauktuves uz veikaliem, attīstot Rīgas gatvi. Ir jāmeklē risinājumi attīstībai, nevis aizliegumi. Lokālplānojumam ir izsniegti LVC nosacījumi un par projektu ir saņemts pozitīvs atzinums.

**Māris Spilva**

Jāievēro likumi, jo likumi ir vienādi visiem, arī attiecībā uz aizsargjoslām. Novēl novadam ieviest kārtību uz ūdeņiem. Izsaka atbalstu uzņēmējdarbības attīstībai.

**Silvis Grīnbergs**

Sadzirdēti daudzi iebildumi, arī nepamatoti, sadalot problēmas jau trijās daļās – ezers, īpašums un šoseja.

Iedzīvotāju lielākā baža ir laivas radītais vilnis, attīstītājs ir uzklausījis gan teritorijas plānotājus, gan policiju. Kā risinājums ir, ka laiva aizbrauc lēnām līdz Lielajam Baltezeram un vilni veido tur. Izsaka bažas par viļņa radīto krasta un koku sakņu izskalošanu. Ātrumu un troksni šī laiva nepārkāpj, bet daudzi citi gan un kustība ir ļoti intensīva. Kad dežurē brīvdienās policija, tad ezerā nav nekādu pārkāpumu.

Norāda, ka šis projekts to nerisina, bet nosaka, kādu apbūvi un ar kādu mērķi drīkst veidot. Projekts nenosaka, ar kādu sporta veidu šeit var nodarboties un perspektīvā tā var būt arī burāšana vai kāds cits nemotorizēts sporta veids.

Informē, ka aizsargjosla ezeram ir 50 m, bet palīgēkām 10 m. Šeit atbilstoši projektam plānota tikai palīgēka pakalpojumu sniegšanas nodrošināšanai. Applūstošā teritorija ir noteikta pareizi pēc institūta “Meliorprojekts” dotām augstuma atzīmēm. Nav argumentu, kāpēc lokālplānojumu nevarētu virzīt tālāk.

Visiem jāievēro noteikumi gan uz sauszemes, gan ūdens.

**Aivars Buls**

Tātad tiek apstiprināts, ka 50 m aizsargjosla ir.

**Kasparas Slavinskis**

Lūdz protokolā fiksēt, ka Māris Spilva piedalās sanāksmē kā LVC pārstāvis.

**Arnis Blodons**, SIA “SDK”

Izsaka atzinību, ka cilvēki ir aktīvi un interesē sakārtot vidi, kurā dzīvo. Pārcēlies uz dzīvi no Rīgas uz Siguldu, pirms tam painteresējoties par nākotnes attīstības plāniem. Jebkuram uzņēmējam uzsākot šādu aktīvu darbību, vide kļūst interesanta citiem, arī iedzīvotājiem, kuri šeit dzīvo. Lielākajai daļai iedzīvotāju, kas dzīvo pie Lielā un Mazā Baltezera, ir laivas vai ūdensmotocikli un ir savstarpēji jāsadzīvo. Likumi visiem vieni, jārod kompromiss, neaizcērtot ciet uzņēmējam durvis. Pie šī uzņēmēja varēs vērsties, ja uz ūdens būs kādas nekārtības. Juridiskās lietas un normatīvi ir jāievēro, bet var visi sadzīvot draudzīgi.

Iedzīvotāji norāda, ka Blodons nav Ādažu iedzīvotājs, uz ko tiek atbildēts, ka ezers pieder visiem un uz to var braukt jebkurš arī no Siguldas vai Rīgas.

**Aivars Buls**

Iedzīvotāji nav pret, ka brauc citi, bet pret to, kas ezers tiek industrializēts un notiks sacensības, braukāšana notiek jau trīs gadus, parasti no 11 rītā līdz 9-10 vakarā. Iebilst pret autostāvvietām pie šosejas uz bruģētā laukuma, kur visu vasaru stāv 3-5 mašīnas. Uzskata, ka šī vieta tiek izmantota, lai apgrieztos braukšanai pretējā virzienā un stāvošie auto tam traucē.

**Raitis Kubuliņš**, Ādažu novada domes deputāts

Runājam par 2 lietām – privātīpašumu un publisko telpu. Ja ir ievērotas visas likumu normas un pašvaldības ierēdņi visu izdarījuši pareizi, tad nav, ko runāt, ir vai nu tiesa par to, ka kaut kas nav ievērots vai ļaujiet cilvēkiem darboties. Katrs pat izvēlas, kur dzīvot vai pirkt īpašumu un tur kaut ko attīstīt, arī šo īpašumu varēja nopirkt kāds cits.

Par publisko daļu – ezers ir tikpat mans, kā tiem, kas dzīvo pirmajā līnijā vai Siguldā. Par industrializāciju - pirms 70 gadiem pa Mazo Baltezeru tika pludināti koki un plūsma bija tāda, ko nevar salīdzināt ar Vidzemes šoseju šobrīd, tā bija industrializācija. Tas ir aprakstīts Māra Mitrēvica grāmatā “Izvēlies Gauju”. Ezers ir valsts īpašums un to var izmantot visi, ievērojot noteikumus. Jāatrod kompromiss.

**Gints Dzirkalis**, Ādažu novada Pašvaldības policijas priekšnieka vietnieks

Informē par Pašvaldības policijas darbu. Novada dome izdod saistošos noteikumus, Ministru kabinets izdod savus noteikumus un policija pēc tiem vadās un strādā. Pēdējās trīs nedēļas bijušas īpaši saspringtas. Novadā ir 20 ūdenstilpes, Mazais Baltezers nav vienīgais, ir Piejūras dabas parks, jūra, Gauja, Ummis, kur ir ezerā pašlaik peldēšanās liegums, Garezeri, daudz darba. Pašvaldības policijas vārdā atvainojas, ka uz visiem zvaniem nevar uzreiz ierasties, izsaukumi tiek izvērtēti un prioritārā kārtībā nosaka, uz kuriem izsaukumiem brauc vispirms. Piemēram, iepriekšējā svētdienā pa dienu no 9-13 bija 16 izsaukumi, kas ir liels apjoms. Aicina arī turpmāk uz sadarbību – sūtiet, rakstiet Watsapp, zvaniet, strādāsim kopā. Pašvaldības policija ir pieejama 24/7. Lai iedzīvotāju nofilmētais materiāls būtu leģitīms, izmantojams kā pierādījums administratīvo pārkāpumu procesā, tam jābūt kvalitatīvam ar labi redzamu filmēšanas objektu, laivām un ūdensmotocikliem jābūt redzamai numurzīmei vai tie ir bez tām. Lai to var pievienot procesa materiāliem.

**Lelde Rostoka**, iedzīvotāja

Dzīvo pie abiem Baltezeriem sestajā paaudzē. Vēlas vērst uzmanību, ka ezeri ir visiem un lai ir labi visiem – gan SUP, gan makšķerniekiem, gan ātrākiem braucējiem. Aicina būt draudzīgiem un problēmas izrunāt. Bērni nevar būt droši uz SUP dēļiem, baidās, vajadzīga kontrole par to, kas ezerā notiek, izturēties ar savstarpēju cieņu.

**Kaspars Roga**, iedzīvotājs

Pārstāv Mārsila iedzīvotāju grupu. Līdzīga sporta veida pārstāvis. Norāda, ka projekta attīstītājam nav bijusi pietiekami liela iespēja argumentēt savu pozīciju. Kādas darbības saskaņošanā vienmēŗ ir daudz pretinieku, parakstu vākšanas abās pusēs, tiesvedības, kurās tiek zaudēti līdzekļi, ko varētu ieguldīt attīstībā. Ezerā ir vietas, kur ar šo sporta veidu var nodarboties droši, un ir vietas, kur tā nemaz nevar iebraukt, ir sēkļi un citi apstākļi. Ezeru un iespējas tajā aktīvi atpūsties izmanto arī rīdzinieki un no citām vietām un jāņem vērā arī viņu viedoklis. Daudzas ūdenstilpes nav šim sporta veidam piemērotas. Jāveido nosacījumi – kur un ko ezerā var darīt, tas nav saistīts ar šo lokālplānojamu. Mārsilos krasta erozijas praktiski nav. Neredz argumentāciju lokālplānojuma aizliegšanai.

**Jānis Brants**, iedzīvotājs

Dzīvo gandrīz blakus, pie ezera 1.līnjā. Norāda, ka šī gada Jāņos ezerā ar sportu nodarbojās visi, kas to vēlējās, atļautu un neatļautu. Dzirdēt viens otru nevarēja, atpūta nebija iespējama. Noteikumi ir, bet netiek kontrolēts objektīvu iemeslu pēc. Jāpalielina policistu skaits, reidu skaits, brīvdienās vismaz vienai laivai būtu jābūt ezerā. Jāsakārto lietas ar kaimiņiem. Aicina vēlreiz pārskatīt, vai lokālplānojumā visas normas ir ievērotas. Precizēt noteikumus par ezera izmantošanu.

**Ingūna Urtāne**

Kopsavilkums par sanāksmi. Secinājums, ka noteikumi un teritorijas plānojums nav pie visa vainojami, policijai ir nopirkts kuteris, kas ļauj operatīvāk reaģēt. Paši iedzīvotāji arī ne vienmēr ir apzinīgi un godprātīgi. Rodas jauni sporta veidi. Rekomendācijas par to, ko drīkst vai nedrīkst ezerā, izriet no ezera ekspluatācijas noteikumiem un tie ir jāpārskata un jāievieš arī jaunās lietas. Šeit plānotais nav sports, nav plānotas sacensības, tā ir atpūta uz ūdens un rekreācija.

Šī gada oktobrī plānots uzsākt jauna teritorijas plānojuma izstrādi un tā ietvaros būs jāveido darba grupas, kurās jāizvērtē noteikumi un jāpilnveido. Katrai ūdenstilpei noteikumiem jābūt individuāliem, tie nevar būt universāli.

Pēc šīs sanāksmes tiks apkopoti visi viedokļi, sagatavosim atbildes un tās tiks publicētas. Attīstības komiteja izvērtēs Teritorijas plānošanas nodaļas sagatavoto ziņojumu un deputāti balsos. Uz jūlija komitejas sēdi šo visu nevar paspēt un jautājums tiks skatīts Attīstības komitejā augustā.

Informēsim, arī caur Facebook gan par applūstamību, gan pārējo juridisko ietvaru, ko izskata valsts institūcijas, t.sk. LVC un Valsts vides dienests, kuri savus viedokļus ir jau snieguši.

Paldies par izteiktajiem dažādajiem viedokļiem.

**Aivars Buls**

Ja šo lokālplānojumu plānots apstiprināt, jāizņem no tā viss par Mazo Baltezeru un sportu, lai tas ir par būvi.

**Māris Spindžuks**

Ezers ir viens, intereses atšķiras, esam atvērti. Deputātu uzdevums ir saskatīt būtību un meklēt risinājumu situācijas uzlabošanai, ejot līdzi laikam. Ja nepieciešams, jāpiesaista zinātnieki (jautājumi par kormorāniem uz salām, ezeru aizaugšana u.c.), plānotas sarunas ar Dabas aizsardzības pārvaldi. Tiem, kas dzīvo pie ezera, ir jāpieslēdzas centralizētai kanalizācijai, kas arī ietekmē ezeru. LatFood ražotne vairs neietekmē ezera ūdens kvalitāti. Veidosim vidi labāku visi kopā ar atvērtu sirdi. Aicina sekot līdzi lokālplānojuma izstrādei un arī kuģošanas noteikumu pilnveidošanai, iesniegt priekšlikumus deputātiem. Aicina iedzīvotājus un biedrības pašus piedalīties kontrolē, lai noteikumi tiktu ievēroti.

**Ģirts Plakanis**, kaimiņš

Iegādājies dārgu īpašumu ar domu, ka skaista un klusa vieta. Aicina ar cieņu izturēties pret kaimiņiem, nodarbojoties ar motorizēto ūdenssportu.

**Kasparas Slavinskis**

Norāda, ka nekas netiks darīts pretēji noteikumiem un likumiem.

Sanāksmi slēdz plkst. 20:10

Sanāksmes vadītāja I.Urtāne

Protokolistes I.Murziņa, I.Švarce